Suomen Merimies-Unioni SMU ry TIEDOTEJULKAISUVAPAA HETI
Suomen Konepäällystöliitto ry 24.3.2015

**JÄÄNMURTAJALAKKO LAAJENEE ULKOMAANLIIKENTEESEEN:**

**PÄÄSIÄISLIIKENNE PYSÄHTYY KIIRASTORSTAINA 2.4.2015 KLO 14.00 ALKAEN**

Suomen Merimies-Unioni ja Suomen Konepäällystöliitto ovat päättäneet jäänmurtajalakon tukitoimista, jotka alkavat kiirastorstaina 2.4.2015 klo 14. Merimies-Unionin ja Konepäällystöliiton jäsenet eivät enää seuraa tämän jälkeen satamaan saapuvien ja ulkomaanliikenteessä olevien lasti- ja rahtialusten mukana takaisin merelle. Ulkomaanliikenteessä olevilla matkustaja-aluksilla työskentelevät liittojen jäsenet eivät seuraa klo 14 jälkeen alusten mukana merelle, mikäli alusten autokansilla kuljetetaan rahtia. Autokansilla voidaan kuitenkin toistaiseksi kuljettaa matkustajien henkilöautoja ja matkustajien kuljettamiseen tarkoitettuja linja-autoja.

Neuvottelut jäänmurtajia koskevan työehtosopimuksen uudistamisesta ovat jatkuneet jo kolmatta kuukautta. Työtaisteluilmoituksen jättämisen jälkeen neuvotteluja on jatkettu tuloksetta valtakunnansovittelijan johdolla jo yli kuusi viikkoa.

Uuden työehtosopimuksen solmimisen esteeksi on selvästi noussut se, että Arctia Shipping vastustaa työehtosopimuksen soveltamisalan muuttamista koskemaan kaikkia Suomen Erikoisalusten Työnantajaliiton jäsenvarustamoja ja sitä, että jäänmurtoa koskeva työehtosopimus voitaisiin vahvistaa yleissitovaksi. Arctia Shippingille muutoksella ei ole merkitystä. Sen sijaan alan työntekijöille muutoksella on erittäin suuri merkitys työsuhteiden ehtojen ja työvoimakustannusten leikkaamiseen perustuvan jatkuvan kilpailuttamisen johdosta.

Arctia Shipping on aloittanut työtaistelun johdosta laittoman työsulun sekä uhkaillut työntekijöitään tavalla, jota ei voida pitää hyväksyttävänä.

*Lisätietoja:*

**Suomen Merimies-Unioni**Simo Zitting, puheenjohtaja
p. 0400 813 079

**Suomen Konepäällystöliitto**
Leif Wikström, toiminnanjohtaja
p. 050 3310180